b'\n_START_ARTICLE_\nImpremta Tastu\n_START_SECTION_\nHist\xc3\xb2ria\n_START_PARAGRAPH_\nLa Tastu prengu\xc3\xa9 el relleu d\'un hist\xc3\xb2ric establiment rossellon\xc3\xa8s, la impremta Reynier. El darrer impressor de la fam\xc3\xadlia Reynier havia estat en Joseph-Fran\xc3\xa7ois  i era cunyat de Pere Tastu, el jove fill d\'un procurador perpinyanenc. Ambd\xc3\xb3s s\'associaren p\xc3\xbablicament en la impremta del primer el 1792 (des del 1781  tenien un contracte d\'associaci\xc3\xb3 privat). Reynier mor\xc3\xad el 1797, i el succe\xc3\xad en la societat nominalment la seva v\xc3\xaddua (Rose Reynier, germana de Pere Tastu), encara que el nou contracte d\'associaci\xc3\xb3 amb Pere Tastu va ser signat per les seves filles, Anne Reynier i Paule Pouderous._NEWLINE_Pere Tastu i Mundi (en la forma de la Gran Enciclop\xc3\xa8dia Catalana  o Pere Tastu, en la forma que consta a les seves impressions de Goigs (1910) o Pierre Tastu  en el seu nom legal i que us\xc3\xa0 m\xc3\xa9s sovint) havia nascut a Perpiny\xc3\xa0 el 8 o el 10 d\'abril del 1758 i hi mor\xc3\xad el 18 de novembre del 1822. De fam\xc3\xadlia distingida, era fill  de Rosa Mundi i de Pierre Tastu, procurador davant el tribunal del Consell Sobir\xc3\xa0 del Rossell\xc3\xb3; nebot de Josep Tastu (rector de la universitat de Perpiny\xc3\xa0 el 1759); i cos\xc3\xad de Fran\xc3\xa7ois Tastu (professor de la universitat ) i dels germans d\'aquest i destacats revolucionaris  Abdon  i Aleix Tastu, cosa que el relacionava favorablement amb el poder constitu\xc3\xaft. D\'ofici impressor, en Pere primer treball\xc3\xa0 en associaci\xc3\xb3 amb el seu cunyat Joseph Fran\xc3\xa7ois Reynier (1793-1797) i posteriorment ho f\xc3\xa9u amb la v\xc3\xaddua d\'aquest (1797-1804).  El 1804 es liquid\xc3\xa0 el contracte d\'associaci\xc3\xb3 i l\'empresa qued\xc3\xa0 en les mans \xc3\xbaniques d\'en Tastu. Fins al maig del 1815, per\xc3\xb2, en Pere no obtingu\xc3\xa9 la llic\xc3\xa8ncia d\'impressor, i no havia estat fins al 1814 que la v\xc3\xaddua Reynier havia signat un contracte expr\xc3\xa9s de cessi\xc3\xb3 de tots els drets sobre el negoci, i de transmissi\xc3\xb3 del t\xc3\xadtol d\'"Impressor del Rei" obtingut pels seus difunts sogre Jean-Baptiste, i marit Joseph-Francois. Durant uns anys, Pere Tastu dirig\xc3\xad l\'empresa en solitari, fins que el 1817 prengu\xc3\xa9 el seu fill  Josep Tastu com a col\xc2\xb7laborador i amb ell public\xc3\xa0 amb el nom "P. Tastu p\xc3\xa8re et fils". En morir en Pere el 1822, es f\xc3\xa9u c\xc3\xa0rrec de la impremta la seva filla Antoinette, at\xc3\xa8s que en Joseph s\'havia establert a Par\xc3\xads el 1820, on havia adquirit i gestionava una gran impremta. Pere Tastu fund\xc3\xa0 diverses publicacions peri\xc3\xb2diques d\'\xc3\xa0mbit nord-catal\xc3\xa0, com la Feuille d\'Affiches, Annonces, Avis Divers (1815) i l\'Almanach du D\xc3\xa9partement des Pyr\xc3\xa9n\xc3\xa9es-Orientales (1805-70), que continu\xc3\xa0 la seva filla. Com a impressor de la Prefectura, Tastu tamb\xc3\xa9 tingu\xc3\xa9 cura del peri\xc3\xb2dic biling\xc3\xbce catal\xc3\xa0-franc\xc3\xa8s Recueil d\'instructions, d\'avis, d\'experiences et decouvertes concernant les diverses branches de l\'agriculture, de curta vida, que f\xc3\xa9u publicar el prefecte Hubert Charvet._NEWLINE_Antoinette Tastu (Perpiny\xc3\xa0, 25 de gener del 1791 - Perpiny\xc3\xa0, 15 de desembre del 1870) era filla  de l\'impressor Pere Tastu i de Th\xc3\xa9r\xc3\xa8se Blasi. En morir el seu pare el 1822 deman\xc3\xa0 a la prefectura dels Pirineus Orientals la transmissi\xc3\xb3 de les llic\xc3\xa8ncies de llibreria i d\'impressi\xc3\xb3 del seu pare, que li foren atorgades  el 20 d\'agost del 1823. Pels voltants de 1830 prengu\xc3\xa9 un treballador de l\'empresa, Jean-Baptiste Rodange, com a gerent del Journal des Pyr\xc3\xa9n\xc3\xa9es-Orientales que la impremta Tastu publicava, i posteriorment, i per raons legals, Rodange pass\xc3\xa0 a figurar com a propietari (nominal) del peri\xc3\xb2dic. Al llarg de la seva dilatada carrera, Antoinette Tastu public\xc3\xa0 un gran nombre d\'obres, d\'on en sobresurten, per exemple, el Voyage pittoresque del cavaller de Basterot, primera mostra d\'impressi\xc3\xb3 litogr\xc3\xa0fica a Perpiny\xc3\xa0, i que es va publicar en fascicles d\'aparici\xc3\xb3 quinzenal; diversos volums dedicats a balnearis de la Catalunya Nord (Banys de Molig, Banys de Vernet, Banys d\'Arles, Banys de la Presta) o una pe\xc3\xa7a tan curiosa com la impressi\xc3\xb3 en seda d\'uns Couplets chant\xc3\xa9s sur le th\xc3\xa9atre de Perpignan en l\'ocasi\xc3\xb3 de la visita que, el 10 de novembre del 1929, va fer Maria Carolina de Borb\xc3\xb3-Dues Sic\xc3\xadlies (duquessa de Berry)  a la capital del Rossell\xc3\xb3._NEWLINE__NEWLINE_En morir Antoinette Tastu el 1870, soltera i sense descend\xc3\xa8ncia, la impremta pass\xc3\xa0 a la seva neboda (filla del seu germ\xc3\xa0 Jacques) i hereua Caroline Falip (n\xc3\xa9e Tastu), i la ra\xc3\xb3 social esdevingu\xc3\xa9 imprimerie Felip-Tastu o Typographie Falip-Tastu. L\'empresa  entr\xc3\xa0 en decad\xc3\xa8ncia i, l\'any 1876, els Falip   vengueren la impremta i abandonaren Perpiny\xc3\xa0. Si en un primer moment, els germans Alavaill  continuaren el negoci, l\'empresa pass\xc3\xa0 definitivament a Jules Rondony poc despr\xc3\xa9s, i un llibre publicat ja l\'any 1877 indicava "Typographie Rondony, successeur de M\xcb\xa1\xcb\xa1\xe1\xb5\x89 Antoinette Tastu"._NEWLINE_Al llarg dels anys, el negoci canvi\xc3\xa0 diverses vegades d\'adre\xc3\xa7a, sempre en el barri antic de la ciutat: el 1805 i el 1807 era al carrer de Sant Joan, n\xc3\xbam. 42, i als anys 1810 i 1816 tenia la seu al n\xc3\xbamero 2370 del carrer de la Prefectura; el 1828 i encara el 1862 era al n\xc3\xbamero 5 del mateix carrer. El 1866 i fins al 1870 era a la pla\xc3\xa7a Laborie 16, el 1871 i 1872 donava l\'adre\xc3\xa7a del Quai de la Pr\xc3\xa9fecture n\xc3\xbam. 1 i el 1872 apareixia al Rond-Point des Tanneries\n_START_SECTION_\nL\xc3\xadnies empresarials\n_START_PARAGRAPH_\nDe la impremta Tastu es poden destacar diverses l\xc3\xadnies de producte, o sectors de negoci. La tasca d\'imprimir productes per compte d\'altri fou la m\xc3\xa9s important, i la que m\xc3\xa9s l\'acostaria a un impressor modern; en aquest sentit, la impremta heret\xc3\xa0 dels Reynier el t\xc3\xadtol d\'"impressors del Rei", cosa que li donava un dret preferent en la impressi\xc3\xb3 de documents oficials. En els anys posteriors a la proclamaci\xc3\xb3 de la Rep\xc3\xbablica francesa el t\xc3\xadtol es convert\xc3\xad en "impressors de la Prefectura". Amb el restabliment mon\xc3\xa0rquic, els Tastu tornaren a usar el segell d\'"impressors del rei", per\xc3\xb2 a la mort d\'en Pere Tastu es perd\xc3\xa9 el privilegi oficial, i Antoinette Tastu ja no el pogu\xc3\xa9 usar. A banda d\'aix\xc3\xb2, per\xc3\xb2, els Tastu editaren per a un gran nombre de particulars, associacions i entitats. A l\'apartat Selecci\xc3\xb3 d\'impressions es recull una mostra de publicacions amb peu d\'impremta Tastu, per\xc3\xb2 per for\xc3\xa7a hi hagu\xc3\xa9 moltes m\xc3\xa9s impressions menors (targetes de visita, fulls volants, blocs de rebuts, estampetes, potser fins i tot envasos de cart\xc3\xb3) que no mencionaven impressor i que, si haguessin sobreviscut fins al present, dif\xc3\xadcilment se li podrien atribuir amb certesa._NEWLINE_En segon lloc, la impremta Tastu, com s\'havia anat fent en els segles anteriors, tamb\xc3\xa9 dobl\xc3\xa0 com a editora per compte propi o en associaci\xc3\xb3 amb els autors dels textos. Aquest paper ja comen\xc3\xa7ava a estar en decad\xc3\xa8ncia al segle\xc2\xa0xix, en pro de l\'especialitzaci\xc3\xb3 industrial en les arts gr\xc3\xa0fiques, per\xc3\xb2 encara es mantenia en poblacions de segona l\xc3\xadnia, on el volum de negoci aconsellava diversificaci\xc3\xb3 m\xc3\xa9s que especialitzaci\xc3\xb3. Serveixi de refer\xc3\xa8ncia que, a Par\xc3\xads, Joseph Tastu tenia una impremta coet\xc3\xa0nia a la de la seva germana Antoinette, i que en els llibres distingia pr\xc3\xa0cticament sempre  l\'establiment d\'impressi\xc3\xb3 ("imprimerie Tastu") del lloc de comercialitzaci\xc3\xb3 (normalment llibreries: "chez Baudouin fr\xc3\xa8res", "chez Ladvocat", "chez A. Dupont")._NEWLINE_A difer\xc3\xa8ncia de la seva hom\xc3\xb2nima de Par\xc3\xads, la perpinyanenca impremta Tastu tenia llibreria, que tant venia publicacions pr\xc3\xb2pies, com  d\'altri, com altres productes (tabac ). Un cop dit aix\xc3\xb2, molt espor\xc3\xa0dicament, en l\'edici\xc3\xb3 d\'algun o d\'algun altre llibre en concret s\'indic\xc3\xa0 que la impremta Tastu de Perpiny\xc3\xa0 feia \xc3\xbanicament paper d\'impressor (com la impremta cosina parisenca), i que la producci\xc3\xb3 editorial o la comercialitzaci\xc3\xb3 la farien altres._NEWLINE_Un quart paper dels Tastu fou com a editors de publicacions peri\xc3\xb2diques, xifrades fonamentalment en el Journal de Perpignan et des Pyr\xc3\xa9n\xc3\xa9es-Oriantales (amb diversos noms), els Rapport (mem\xc3\xb2ries o informes) anuals del Consell General i l\'anuari Almanach du d\xc3\xa9partement des Pyr\xc3\xa9n\xc3\xa9es Orientales.\n_START_SECTION_\nImpressions\n_START_PARAGRAPH_\nSelecci\xc3\xb3'